Sanger en lewensmaat ingewag voor hy doodgeskiet is | Netwerk24
Deur Cara-Lee Dorfling 04 Julie 2020 20:52
Dié moord op die sanger, wat ook 'n musiekonderwyser by die Lanner House Independent School op Worcester was, is die derde aanval op 'n plaas in 12 dae in die Wes-Kaap, sê die burgerregte-organisasie AfriForum.
Breedt en sy lewensmaat het na verneem word Vrydagaand by die huis stilgehou. Sy lewensmaat is by 'n sydeur van die huis in, terwyl Breedt die motor parkeer het.
Die lewensmaat het glo die voordeur oopgemaak om hul honde in te bring toe 'n gewapende man blykbaar skielik in die deur verskyn. Breedt se lewensmaat het glo die voordeur toegeslaan en oomblikke later vir Breedt met 'n skietwond buite die huis aangetref.
Wynand Breedt, wat Vrydagaand doodgeskiet is. Foto: Facebook
Sers. Noloyiso Rwexana, provinsiale polisiewoordvoerder, het gesê die voorval het omstreeks 22:30 gebeur.
Teen Saterdagmiddag was niemand nog vir die moord in hegtenis geneem nie.
Intussen het Thomas van Dalen, AfriForum se waarnemende suidstreekhoof vir gemeenskapsveiligheid, gesê dit lyk of die aanvaller die slagoffers ingewag het.
Volgens sy inligting was die man onbekend aan die slagoffers en niks is gebuit nie.
"Die aanvaller was daar met 'n plan. Dit was nie 'n gewone misdaad nie, maar wrede geweld."
Ná Vrydagaand se voorval, asook twee soortgelyke voorvalle, onderskeidelik op plase in die Paarl en net buite Worcester die afgelope 12 dae, sê Van Dalen val die soeklig opnuut weer op plaasveiligheid.
"Veiligheid op plase moet opgeskerp word, veral nou dat aanvalle toeneem in die Wes-Kaap."
Volgens die organisasie se inligting het plaasaanvalle oor die land heen skerp toegeneem sedert die land van vlak 4 na vlak 3 van die nasionale inperking oorgeskuif het.
Met die aandklokreël opgehef, meen Van Dalen het mense veel meer vryheid om rond te beweeg. Dit is moontlik een van die bydraende redes vir die styging in aanvalle.